To drenge var tirsdag aften i gang med at stjæle en knallert af mærket PGO på Doravej i Aalborg. Et vidne så optrinnet, og fik straks ringet til politiet klokken 23.50. Inden politiet nåede frem, lykkedes det tyvene at få brækket ratlåsen op, og flygte fra stedet. Uheldigvis for tyvene, var der kun plads til én person på knallerten, hvorfor den anden måtte tage flugten til fods. En flugt, der ikke endte, som forventet for den unge mand. Det viste sig nemlig, at politibetjenten var væsentligt hurtigere på en 100 meter, end den unge mand, så efter en kort eftersættelse blev den 17-årige anholdt. Han formåede dog kortvarigt at vriste sig fri af betjentens håndjern, og forsøgte at flygte igen. Uden held. Den 17-årige er nu blevet sigtet for scootertyveriet. Han blev taget med på stationen, hvor hans mor måtte afhente ham. Den anden knallerttyv er imidlertid stadig på fri fod, men politiet kender identiteten på ham, så han vil snart få besøg fra ordensmagten.

Referat:
En 17-årig mand tog flugten fra politiet, men det endte ikke helt som forventet for den unge mand.